**Ecoul zărilor curbe**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ne pier în ecouri de strigăte mute

Priviri ce luceau și sunt astăzi pierdute

În zori ce-au adus între noi întuneric

Și goluri în visul odată feeric.

Și nu e niciunul în stare să spună

Că dragostea noastră de azi e nebună

Și zguduie noaptea, și urlă în zi,

Că încă trăiește în suflete vii

Și vrea să distrugem cortina ce-apasă

Pe-o scenă de gheață c-o mare crevasă

Ce crește, și crește, în hăuri trăgând

Actori ce se-ncurcă în replici de gând.

Nu știe, sărmana, în zbaterea sa,

Că totu-i decis și e moartă deja,

C-a fost alungată în linii de zări

Curbate pe-alocuri în vagi întrebări.

Nu-i doliu, nu-s lacrimi, nu-s urme pe cer

De îngeri ce cântă-ntr-un cor auster,

Nu-i nimeni să facă orgoliului vină

Când pleacă, nebuna, în zări de lumină.